ትንባሆ ማጨስ የሚከለክለውን ደንብ ተግባራዊ ለማድረግ ጥረት እየተደረገ ነው
ህዝብ በሚሰበሰበባቸው አካባቢዎች ትንባሆ ማጨስ የሚለክለውን ደንብ ሙሉ ለሙሉ ተግባራዊ  ለማድረግ  ጥረት  እየተደረገ መሆኑን  የኢትዮጵያ የምግብ፣ የመድሐኒትና ጤና እንክብካቤና አስተዳደር  ባለሥልጣን አስታወቀ ።በባለሥልጣኑ የቁጥጥር፣ የመረጃ ዝግጅትና ተግባቦት ቡድን አስተባባሪ ወይዘሮ አስናቀች አለሙ ለዋሚኮ እንደገለጹት በሚኒስትሮች ምክርቤት ደንብ ቁጥር 229/2006 የወጣውንና በህዝብ ተወካዮች ምክር ቤት የፀደቀውን ደንብ ተግባራዊ ለማድረግ የተለያዩ ሥራዎች እየተካሄዱ ይገኛሉ ።የባለሥልጣኑ መሥሪያ ቤቱ በፌደራል ደረጃ 120 የሚሆኑ የጤናና የጤና ነክ ያልሆኑ ተቋማት ከትንባሆ ጭስ ነጻ ስለመሆናቸው  የቁጥጥርና ክትትል ሥራዎች አድርጓል ያሉት  በተለይ  ዩኒቨርስቲዎች ፣ ትምህርት ቤቶች ፣ ሆቴሎችና ማረሚያ ቤቶች የትኩረት ተቋማት እንደነበሩ አስረድተዋል ።እንደ ወይዘሮ አስናቀች ገለጻ አዲስ አበባን ጨምሮ ትግራይና አማራ ክልሎች ህዝብ በሚበዛባቸው አካባቢዎች ትንባሆ ማጨስን የሚከለክለውን መመሪያ በማጽደቅ   ለተግባራዊነቱ  እየተንቀሳቀሱ ይገኛሉ ።  ለአብነት በአዲስ አበባ ከተማ በዘንድሮ የበጀት ዓመት ብቻ 14ሺህ የሚሆኑ ተቋማት ከትንባሆ ጭስ ነጻ መሆናቸው ቁጥጥር የተደረገባቸው ሲሆን የማስተካካያ እርምጃ  እንዲወስዱ የተደረጉ እንዳሉ  ወይዘሮ  አስናቀች  ጠቁመዋል ።የትግራይ  ክልል ደንቡን ተከትሎ ባለፈው የበጀት ዓመት መመሪያ አዘጋጅቶ በምክር ቤቱ እንዲፀድቅ በማድረግ   ለተግባራዊነቱ ያለሰለሰ ጥረት ሲያደርግ መቆየቱን  የገለጹት  ወይዘሮ አስናቀች በተለያዩ የክልሉ ከተሞች  ቅጣት እስከመጣል መድረሱን ተናግረዋል ።የአማራ ክልልም በተመሳሳይ ሁኔታ ህዝብ በተሰበሰበባቸው አካባቢዎች ትንባሆ ማጨስ የሚከለክለውን መምሪያ አፀድቆ ተግባራዊ ማድረግ መጀመሩን የሚናገሩት ወይዘሮ አስናቀች  በበጀት ዓመቱ በ5ሺህ ተቋማት  ላይ ቁጥጥር መደረጉን አያይዘው ገልጸዋል ።በተለይም የወጣቱ የህብረተሰብ ክፍል ትንባሆ ማጨስ ጉዳት የሚያስከትል መሆኑን ግንዛቤ እንዲይዝ ለማድረግ በአገሪቱ ከሚገኙ የሁለተኛ ደረጃ ትምህርት ቤቶችና ከ 33 ዩኒቨስቲዎች ክበባት ጋር በመቀናጀት የግንዛቤ ማስጨበጫ ሥራዎች እየተከናወኑ መሆኑን ወይዘሮ አስናቀች አመልክተዋል ።ኢትዮጵያ የዓለም የጤና ድርጅት ያወጣውን የትንባሆ ቁጥጥር ኮንቬንሽን ጥር 21 ፤2006 ዓም ተግባራዊ ለማድረግ የስምምነት ፊርማዋን በማኖር ዜጎችን ትንባሆ ከሚያመጣው የጤና ጠንቆች ለመከላከል እየሠራች መሆኑን ዋልታ ሚዲያ ኮርፖሬት ዘግቧል ።